RaptorDB - the Document Store - CodeProject 10,868,427 members (71,906 online)
Last Visit: 31-Dec-99 18:00 Last Update: 16-Sep-14 0:43Refresh« Prev1...3456789101112 Next » ‘Rocket Man’, ‘versteurde Trump’ speel gevaarlike spel | Maroela Media
‘Rocket Man’, ‘versteurde Trump’ speel gevaarlike spel
Kim Jong-un die leier van Noord-Korea. Foto: AP Photo/Wong Maye-E.
Die wêreld hou weer die afgelope tyd asem op oor dreigemente wat oor en weer tussen pres. Donald Trump van die VSA en Kim Jong-un, die “supreme leader” van die Demokratiese Republiek van Korea, oftewel Noord-Korea, gemaak word. Trump dreig om Noord-Korea met die grond gelyk te maak, terwyl Kim Jong-un sê die VSA sal dit berou.
Die kern van die saak blyk te wees dat Noord-Korea, téén die wense van die VSA, die een ná die ander toets van ŉ interkontinentale missiel uitvoer. Die missiel, volgens Noord-Korea, is kragtig genoeg om dele van Amerika te tref. Om alles te kroon, sê Noord-Korea, is hy ook besig om ŉ waterstofbom te ontwikkel wat tientalle kere sterker is as die kernbomme wat die VSA in die 1940’s op Hirosjima en Nagasaki gegooi het.
Dit is genoeg om die VSA die hoofbrekens te gee. As die enigste land wat tot dusver kernbomme op ongewapende burgerlikes gegooi het, weet hy tot watter skade so iets kan lei.
Dit is nie die eerste keer dat dié twee lande mekaar dreig nie. Die afgelope tien jaar het dit telkemale gebeur dat die VSA en Noord- Korea dreig om mekaar te pak. Onder die Demokratiese regering van pres. Barack Obama en Kim Jong-il (Kim Jong-un se pa) was dit presies dieselfde, destyds omdat Pyongyang ŉ kernbom wou ontwikkel (en dit intussen reggekry het). Die Weste, onder die VSA se leiding, het die een na die ander sanksie teen Noord-Korea ingestel en talle ooreenkomste met die kommunistiese regering aangegaan. Albei kante het dit gereeld verbreek.
Daar is verskeie redes daarvoor. Een is dat die VSA gereeld en teen die besware van Nood-Korea, militêre maneuvers saam met Suid-Korea uitvoer. As is dit nie Amerikaanse skepe is wat naby die Noord-Koreanse gebiedswaters vaar nie, is dit Amerikaanse vegvliegtuie en bomwerpers wat dreig om die Noord-Koreaanse lugruim binne te dring. Elke keer dreig die Noord-Koreane met die afgryslikste vergelding. Elke keer sê die VSA dis roetine-oefeninge. Dié gevaarlike spel het toegeneem nadat Noord-Korea onlangs ŉ missiel afgevuur het wat oor Guam, ŉ Amerikaanse eiland, getrek en skadeloos in die Stille Oseaan geval het. Dit het nie ŉ plofkop gedra nie.
Waarom lok die twee mekaar so uit? In die VSA se geval is dit sekerlik waar dat hy ŉ “vyand” in Asië nodig het om hom in daardie geweste te laat geld. Sommige waarnemers beweer dat dié land derduisende soldate in Japan en Suid-Korea aanhou as teenvoeter vir China wat besig is om ŉ militêre mag te word om mee rekening te hou. Dit is eintlik waaroor die volgehoue dispuut oor die Chinese Suidsee-eilande gaan: die VSA wil ŉ vastrapplek kry in geval van oorlog teen China.
Die VSA se probleem is dat baie min lande hom deesdae glo. Iran het onlangs weer ŉ interkontinentale missiel afgevuur nadat Trump gedreig het om hom aan ŉ ooreenkoms te onttrek wat Iran verbied om ŉ kernbom te vervaardig.
Trump het die VSA ook al aan ŉ internasionale ooreenkoms onttrek wat daarop gemik is om aardverwarming hok te slaan. Die res van die wêreld is steeds uiters geskok daaroor.
In dié verband is Trump se probleme tweërlei. Die eerste is dat elke keer wanneer daar ŉ bewindsverandering in die VSA kom, daar ŉ nuwe beleid is. Die ander is dat die vervaardigers van militêre toerusting in die VSA so magtig is dat hulle aan die regering voorskryf wat om te doen. As Noord-Korea en Iran nie ŉ bedreiging is nie, verminder die noodsaak vir wapens. En dit kan Lockheed of Boeing of ander wapenvervaardigers nie bekostig nie.
Maar hoe ernstig is die situasie en gaan ons binnekort ŉ Derde Wêreldoorlog met kernwapens hê? Myns insiens is die antwoord nee. Albei kante weet so iets sal katastrofies wees, en dit wil hulle nie hê nie. China en Rusland oefen druk op Noord-Korea uit om hom te gedra, terwyl die res van die wêreld Trump wil inhou.
Dat Trump Kim Jong-un “Rocket Man” noem, en Noord-Korea Trump “geestelik versteurd” noem, dra natuurlik niks by om die probleem op te los nie. Dit herinner ŉ mens meer aan ŉ boelie wat ŉ klein vettetjie wil pakgee wat vir hom tong uitsteek, maar in die proses speel albei ŉ gevaarlike speletjie.
Tienie Fourie is ŉ joernalis en internasionale kommentator wat Suid-Afrika by die Internasionale Atoomenergie Agentskap (IAEA) in Wene verteenwoordig het.
Die outeur is uiters geniepsig. Hy speel die CNN-spel waarin Trump uitgebeeld word as die aggressor en arme klein N-Korea bloot reageer op die VSA, spesifiek Trump. Die vyande van Trump buit hierdie probleem lieflik uit en laat dit lyk of Trump wereldvrede bedreig. Gee Trump opdrag presies waar en hoe elke vliegtuig en boot vlieg en vaar? Die CIA en Pentagon doen wat hulle wil want Trump is mos onnosel ~ ‘n gevaarlike situasie. Leuens gedy en Suid-Korea tart sy ‘familie’ oorkant die grens uit. Trump se woorde in die VO was dat indien N-Korea sy land sou bedreig…… Lees meer »
Ek stem nie saam dat die VSA wapens maak slegs omdat dit die groot maatskappye ekonomies bevoordeel nie. Dit is juis om te keer dat mal mense, soos Noord Korea se leier, nie kernwapens gebruik nie. Ek kan nie dink dat mense regtig glo dat Noord Korea nie ‘n bedreiging is nie. Die enigste rede hoekom ons nie ‘n derde wêreld oorlog sal kry nie is omdat die VSA se wapens so goed is.
Ons in Suid Afrika is behep met wat Trump verkeerd doen, in die tussentyd is ons land ‘n disfunksionele gemors.
Laat Amerika met hulle eie probleme sukkel en Suid Afrikaners begin om “ons” probleme aan te spreek.
‘n Derde Wêreldoorlog met kernwapens sal beslis nie deur die VSA ontketen word nie soos president Trump reeds gewaarsku het: Die VSA sal alleenlik optree wanneer verdediging die enigste oorblywende uitweg bied.
Die sanksies teen NK kan moontlik ‘n ongemaklike situasie vir Kim Jong- un veroorsaak wat hom tot ander insigte bring.
Arme Noord Korea. Hulle word só mishandel en nog sleg gesê ook. Genoeg om jou na ‘n atoombom te laat gryp.